钦定古今图书集成/历象汇编/庶征典/第160卷 > 《管窥辑要》 > 《丹甑赋》薛邕
## 钦定古今图书集成/历象汇编/庶征典/第160卷 > 《管窥辑要》 > 《丹甑赋》薛邕

神物昭见，圣人是则。五位时序兮万邦以宁，百祥荐
臻兮一人之德。鼓兹灵器，呈我王国。有物有凭，匪雕
匪刻。察其状而元妙，相其仪而不忒。谅“《幽赞》而克成，
矧《徽犹》之允塞。”是知奇制可久，嘉名不朽。类君子之
心，以虚而受；同至人之德，终善且有。既应盛而自满，
不假于盘瓶；亦讵炊而自熟，何劳于薪槱。拟神鼎之
有用，掩敧器而无咎。岂以尘见范丹之空赂，为纪国
之丑者矣。且夫清明在躬，符瑞由衷，诚之必感，感而
遂通。献白环于重华，克明濬哲；钖元圭于文命，告厥
成功。此唐尧之表贶，盖王母之钦风。曷若自然挺出，
为瑞斯崇。其应不昧，其用无穷。莫因埏埴，宁俟磨砻以彰我君圣，以报我年丰而已哉。客有赋而歌曰：“元
德日用兮象帝之先，丹甑时见兮神物光妍。中含虚
兮体道，上应规兮法天。染人无所施其彩饰，陶人无
所效其贞坚。以享以孝兮可以餴饎，多稌多黍兮屡
兹丰年。”